Covid-19-statistieke: Wes-Kaap het nou meeste gevalle(Argieffoto: Unsplash) Die Wes-Kaap het Gauteng verbygesteek as die provinsie met die meeste nuwe Covid-19-gevalle. Volgens die nasionale gesondheidsdepartement is 29% van nuwe gevalle nou in dié provinsie, gevolg deur Gauteng (27%), KwaZulu-Natal (14%), die Oos-Kaap en Mpumalanga (7% elk), Limpopo en Noordwes (5% elk), die Vrystaat (4%) en die Noord-Kaap (3%). Nuwe gevalle per provinsie: Nog 13 751 nuwe gevalle van die koronavirus is bevestig, wat die algehele syfer op 2 422 151 te staan bring. Die styging verteenwoordig ŉ positiwiteitskoers van 26,4%. Die getal nuwe gevalle (13 751) Donderdag is laer as ŉ dag tevore (17 351), maar nietemin hoër as die gemiddelde getal nuwe gevalle oor die voorafgaande sewe dae. Die sewedaggemiddeld het gedaal. Daar is tans 155 958 aktiewe gevalle in Suid-Afrika en 55 923 toetse vir die virus is gedoen. Nog 523 Covid-19-verwante sterftes is ook aangemeld en die totale sterftesyfer staan tans op 71 431. In hierdie stadium word 15 964 mense vir Covid-19 in hospitale landwyd behandel, nadat nog 598 mense weens die virus opgeneem is. Altesame 215 066 mense is Donderdag teen die virus ingeënt en meer as 7,2 miljoen mense het reeds die entstof teen die virus ontvang.